  Виталий Пронин Москваысь делегация тодматскиз Ижысь Эшъяськон юртэн.Москваысь куноосын огез кенешон сӥземын вал нациосын ужан политикалы, улосвылъёсын но федерал центрен валче ужанлы. Эшъяськон юртлы синмаськонМоскваысь делегация тодматскиз Ижысь Эшъяськон юртэн. Макем паймизы куноос, котькуд калык огазеяськонлэн нимаз кабинетэз вань шуыса. Москваын уго Эшъяськон юртсы воксё ӧвӧл. Соин но Москваысь Нациосын ужан политикая, улосвылъёсын кусып возёнъя но туризмъя департаментэн кивалтӥсезлэн воштӥсез Иван Петров асьмелы вожъяськемзэ вераз.Шаерысьтымы 6 ёросын Эшъяськон юрт кылдытэмын. Нациосын ужан политикая министр Лариса Буранова верамъя, азьланяз чакламын котькуд муниципал кылдытэтын сыџе юртъёс усьтыны.- Эшъяськон юрт туннэ культура понна гинэ ужаны кулэ ӧвӧл. Нациосын ужан политика понна но сюлмаськыны кулэ, - шуиз Лариса Николаевна. - Министерствоен валче ужаса, калыкъёслэн азинскон сюресазы трос лэсьтыны луоно. Со сяна, милемлы юрттӥське Историяя, кылъя но литературая Удмурт институт. Татысь специалистъёс калык пӧлын пӧртэм юалляськонъёс ортчытъяло, анализ лэсьто. Тая ик азьланяз ужан ӧрмы но потэ. Удмуртиысь но Москваысь кивалтӥсьёс кенешо калыкъёслэн тупаса улонзы сярысь.Шаерамы ортчылӥсь ужрадъёс шоры пӧртэм сямен учкыны луэ. Кылсярысь, Пельняньлэсь нуналзэ пусъёнысь огез адӟе шулдыръяськонэз гинэ, нош мукетыз эскере, кӧня мурт отчы пыриськиз, макем та ужрад огазеяз пӧртэм выжыысь калыкъёсты, луоз-а азьланяз со фестивале туристъёсты кыскыны. Гербер шулдыръяськонэз но турмаршрутъёсы пыртыны чакламын. Соин но али бадӟым саклык висъяське Эшъяськон юртын ресурсной центрлэсь ужзэ паськытатонлы. Ӵапак со центр шулдыръяськонъёслэсь но пӧртэм ужрадъёслэсь ӟечлыксэс но пайдазэс эскероз. Со сяна, адями кытын, ку но мар ортче шуыса иворез гинэ медаз лыдӟы, со сярысь пыр-почгес мед тодоз, карта вылысь шедьтыны мед быгатоз.Москваын Гербер арлы быдэ- Удмуртилэн ужан амалъёсыз Москвалы туж адӟем карымонэсь, - пусйиз Иван Петров. - Москваын ог 160 выжы калык улэ, кылдытэмын ог 100 калык огазеяськон. Но сюлмаськонъёсмы милям но, тӥляд но огкадесь: тыршоно ваньзэсты валаны.Москваын 2025-тӥ арозь национальной политикаез азинтонъя стратегия юнматэмын. Со сяна, Интернет вотэсын кылдытэмын аспӧртэм мылкыдъёслы-малпанъёслы инкубатор. Отчы котькудӥз быгатэ Москвалэсь улон-вылонзэ азинтонъя малпанъёссэ но проектъёссэ гожтыны. Тужгес устооссэ но ӵем пумиськылӥсь ӵектонъёсты компьютер ачиз быръе. Департамент соосты санэ басьтэ. Лариса Буранова та инкубатор пумысен юалляськиз, асьме шаерамы но сое кылдытоно, шуиз.- Москваын улон трослы лэчытгес. Котькытын сюре керетонлы амал, - сюлэмшугзэ вераз Иван Петров. - Керетонъёслэсь утиськон вылысь ик чакласькомы, нылпи садысь группаын я школаын одӥг выжыысь нылпиос 10 процентлэсь тросгес медаз луэ шуыса. Валче ужаськомы анай-атайёсын но. Та юрттэ огсыр улыны. Со сяна, ог-огмылэсь историмес но культурамес мед тодомы шуыса, сюлмаськиськомы. Азьвыл выжы калыкъёс праздникъёссэс асьсэлы гинэ ортчытъяло вал. Али шулдыръяськонъёссэс, сям-йылолъёссэс вань москвичъёс адӟыны быгато. Со понна ужрадъёсты усьтэм площадкаосын радъяськомы, отчы котькудӥз пыриськыны мед быгатоз.Озьы Москваын кылем арын ортчытэм Гербер шулдыръяськонэ но 10 сюрс адями вуылӥз. Туэ но Гыронбыдтонлы сӥзем ужрад 2-тӥ июле Москва шорын, ВДНХ котырысь «Останкино» паркын, ортчоз. Москваын Герберез арлы быдэ ортчытъяны кенешемын.Елена Сараматова Туспуктэм: udmddn.ru   